Kolíková, Mária, poslankyňa NR SR (2024-02-16):
Ďakujem pekne, pán podpredseda, vážené pani poslankyne, vážení pani poslanci, toto je vážna téma, ktorú podľa mňa tlačíme pred sebou už naozaj niekoľko rokov, a nestačí, že sme prehrali na, vlastne na Európskom súde pre ľudské práva práve prípad, ktorý súvisel s tým, že sa preukázalo, že došlo k takýmto sterilizáciám, ktoré sú v rozpore so základnými princípmi ľudských práv, proti ľudskej dôstojnosti žien, proti tomu, aby žena vlastne mohla sa slobodne rozhodnúť, či chce, alebo nechce mať dieťa. Bolo jednoznačne preukázané, že takéto praktiky na Slovensku boli. Tak ako vyplynulo aj z tohto rozhodnutia Európskeho súdu pre ľudské práva, nevyplynulo z neho len to, že tie ženy, ktoré v tom konkrétnom prípade sa obrátili na Európsky súd ako sťažovateľky, že voči nim je potrebné, aby sa im štát, samozrejme, nielenže ospravedlnil, ale im aj nahradil ujmu. Jedine, samozrejme, ujma sa dá nahradiť už, nedá sa im vrátiť späť možnosť, aby mali deti. To sa proste nedá, nedá sa to. Tí, čo ste tu lekári, to viete veľmi dobre, jednoducho to sa nedá. To znamená, jediné, čo sa dá, dá sa hovoriť o nejakom inom zadosťučinení. Ale bolo zrejmé a vyplynulo to jednoznačne aj z toho rozhodnutia, že vieme, že tu máme viacero takýchto prípadov z minulosti. A jednoznačne aj z tohto rozhodnutia vyplynulo, že je namieste, aby sa s tým štát vysporiadal. Aby nečakal, že všetky tieto ženy využijú všetky takéto právne nástroje, ale že už je načase, aby sa s tým aj Slovenská republika vysporiadala tak, ako sa očakáva od vyspelej demokratickej spoločnosti. Že jednoducho stali sa tu veci, ktoré sa stať nemali, je potrebné sa voči, voči tomu postaviť čelom a nájsť cestu, nájsť cestu, ako sa s tým vysporiadať. Všetkým nám to pomôže. Proste nájde to cestu k tomu, že spoločnosť prizná chybu a stane sa viac tolerantnou, tolerantnou a ukáže, že jednoducho tu si vážime ľudí, ktorí patria k menšinám a ak došlo k chybám v minulosti, vieme sa za to ospravedlniť a urobiť nápravu. Ten krok tlačíme pred sebou a musíme ho spraviť. A nie je to len Európsky súd pre ľudské práva, sú to, samozrejme, aj iné orgány pri Organizácii Spojených národov. Ja teraz nebudem robiť celý výpočet, lebo ich je množstvo. Aj ja, keď som bola ako ministerka spravodlivosti, som dostávala k tomu podnety. Nielen na národnej úrovni, samozrejme, že aj v rámci podnetov od verejnej ochrankyne práv, ale aj podnety, ktoré boli z Európskej komisie, kde vlastne boli očakávania, že aj v tejto súvislosti niečo spravíme. Ja môžem k tomu povedať, že jednak musíme k tomu niečo spraviť, a myslím si, že by bolo dobré, keby sme to urobili spoločne. Že toto nie je téma opozície, toto je téma naša spoločná ako spoločnosti. Proste nájsť tú cestu, ako to spraviť. A ja si dovolím teraz nie ako opozičný politik sa k tomu vyjadriť, ale ako politik, ktorý chce ukázať, že je tu cesta spoločná, ktorú môžme spraviť, a podľa mňa prijateľná pre nás spoločne. Teraz nechám, samozrejme, na koalíciu, či je schopná a spôsobilá pozrieť sa na tento návrh, ktorý je opozičný, a chcem jej dať aj riešenie, ktoré by mohlo byť pre ňu možno prijateľné ako pre koalíciu, ktorá príde s vlastným návrhom. Pretože jednoznačne tu sa určite nájde zhoda, aby sme spoločne, proste za týmito škaredými vecami spoločne urobili bodku. A mohla by to byť naozaj jedna možno z mála vecí, kde to dokážeme spoločne. Máme tu návrh, ktorý nakoniec vychádza z práce, ktorá bola robená celoplošne na ministerstve spravodlivosti. A bola práve s ohľadom na podnety, ktoré aj ja som prijímala ako ministerka spravodlivosti, a bolo k tomu celé medzirezortné pripomienkové konanie. Na stole ministra spravodlivosti leží legislatívny zámer, ktorý prešiel celým riadnym pripomienkovým konaním, kde bolo množstvo pripomienok od rezortov, všetky, ktoré do toho majú byť zapojené, osobitne, samozrejme, rezort ministerstva zdravotníctva. A podľa mňa je kľúčové, aby rezort ministerstva zdravotníctva v tom hral a na konci dňa aj kľúčovú rolu. Pretože si myslím, že nie je dobré, aby sme potom uvažovali v budúcnosti o nejakom riešení, kde to budeme vytesňovať vlastne z toho rezortu, ktorý sám sa s touto vecou musí vysporiadať, a podľa mňa je správne, aby on v tom mal aj kľúčové postavenie. A tak je aj postavená tá právna úprava a ja som rada, že aj tento návrh, ktorý je v parlamente, sa kľúčovo inšpiruje vlastne z tejto právnej úpravy, že to bude kľúčovo ministerstvo zdravotníctva, ktoré vlastne v tom bude prijímať rozhodnutia, a na konci dňa to bude znovu minister zdravotníctva, ak budú opravné prostriedky, že o tom bude rozhodovať. A to riešenie je, že bude do toho zapojená potom širšia komisia, kde bude aj predstaviteľ z ministerstva spravodlivosti, od verejného ochrancu práv, jednoducho bude širšia, ale zase to bude minister zdravotníctva. Bolo by dobré, aby tu to skončilo v budúcnosti a ani neboli ďalšie žiadne potrebné nápravy, aby sa riešili ešte nikde nebodaj súdnou cestou. Bolo by dobré, aby tu sme proste to boli schopní vyriešiť tak, aby ďalej nebolo potrebné, aby sa tie ženy ktoré sa cítia dotknuté, aby sa ešte pokračovali ďalej. Ja nehovorím, že to riešenie, ktoré teraz je navrhované v rámci tohto legislatívneho návrhu, o ktorom teraz rokujeme, že to musí byť presne toto. To vôbec nehovorím, že to musí byť presne toto. Ja len, ja len, ja len chcem povedať, že rozumiem tomu návrhu a vo veľkej miere vychádza naozaj z toho hľadania nejakého dobrého riešenia pre našu spoločnosť. Ale preto chcem povedať, že aj keby koalícia hneď toto riešenie teraz neprijala, tak ju upozorňujem, že má pripravený materiál, ktorý z jediného dôvodu nebol prijatý ako legislatívny zámer na úrovni vlády, a to preto, že vláda premiéra Ódora necítila kompetenciu prijímať už legislatívne zámery. Takže chcem na to aj koalíciu upozorniť, že naozaj na stole ministra spravodlivosti je veľmi dobrý návrh, veľmi dobrý návrh, ktorý vlastne je podľa mňa výborným východiskom pre napísanie návrhu zákona, ktorý by toto vyriešil a ktorý by vychádzal z tohto legislatívneho zámeru. Je podľa mňa na úvahu aj sa rozprávať, ako vlastne má znieť názov takejto právnej úpravy. Viem, že tu je názov, ktorý hovorí o sterilizáciách v rozpore s právom. Vyplýva z tohto medzirezortného pripomienkového konania a bol to aj návrh z legislatívnej rady vlády, aby sme to takto nenazývali, aby sme to skôr nazývali zmiernenie následkov sterilizácií. Pretože bude zložité sa aj o tom rozprávať, či v tom čase v akej miere to vlastne v rozpore s tým právom bolo alebo nebolo. Že jednoducho to podľa mňa tá cesta, ktorá naozaj sa našla v rámci toho medzirezortného pripomienkového konania, je dobrá. Ja si myslím, že je tam, že sú tam riešenia, ktoré sú uchopiteľné, aby sme sa vysporiadali jednoducho s týmto, s touto traumou, ktorú táto spoločnosť vedie. Takže ja som v prvom rade chcela na to upozorniť. Upozorniť koalíciu, že máme riešenie. Podľa mňa riešenie, ktoré môže byť pre vás prijateľné, s ktorým vy môžete prísť a môžete čakať, že my to podporíme. Že teraz nejde o to tu hľadať medzi sebou nepriateľov. Tu, si myslím, že spoločne musíme nájsť cestu, ako to vyriešime. Takže ja berem túto iniciatívu. Samozrejme, rozumiem aj s ohľadom na to, kto sú presne predkladatelia, že osobne cítia zodpovednosť, že tlačiť túto tému ďalej, takže vlastne aj im ďakujem, že ju priniesli na pôdu parlamentu. Rozumiem politicky, že to nemusí byť úplne cesta pre koalíciu, že práve teraz tento návrh prijmú. Rozumiem tomu politicky, ale súčasne chcem upozorniť, že si myslím, domnievam sa, že v tejto téme by sme mohli nájsť spoločnú cestu, tak som si len dovolila poukázať na to, že máte naozaj pripravený návrh, ktorý prešiel veľmi dôslednou medzirezortnou prácou, a si myslím, že tam nájdete cestu. A je tam vlastne priestor aj hľadania aj pre to finančné odškodnenie, aj vysporiadanie sa vlastne s celou tou situáciou, ktorá potom bude. Asi sa tu nemôžme rozprávať o tom, že tu budú nejaké jasné dôkazy. To si musíme na začiatku povedať. To sa proste nedá. Na druhej strane, ja si myslím, že dá sa potom tiež uvažovať nad tým, že v tej právnej úprave bude priestor, že keď štát uvidí, že opak je pravdou, tak proste bude mať priestor aj odmietnuť takúto žiadosť, ktorá bude, ktorá by takáto bola prednesená. To mi trošku chýba v tomto návrhu, že aj aby tam takýto priestor pre štát bol. Ale to by sa určite dalo vyriešiť v druhom čítaní, takže ja si viem, samozrejme, predstaviť, že to môže byť veľmi dobrý výsledok, ktorý by sme urobili v druhom čítaní na základe aj tých prác, ktoré boli urobené na ministerstve spravodlivosti, ale úplne rozumiem politicky, ak sa rozhodne koalícia teraz nepodporiť opozičný návrh, ale o to viac si myslím, že potom bude na vás, na vašich pleciach, aby ste prišli s vaším návrhom. A môžete čakať, že z našej strany dostanete podporu. Ďakujem pekne. (Potlesk.)